Халидә Уразаева

**Халидә Уразаева**, Халидә Әхмәтзыя кызы Уразаева  (*ире фамилиясе буенча* **Спиридонова**, *[[1939 ел]]ның [[15 апрель|15 апреле]], [[ССРБ]], [[РСФСР]], [[ТАССР]], [[Ворошилов районы (Татарстан АССР)|Ворошилов районы]], [[Өчиле Саклау]] — [[2010 ел]], [[РФ]], [[ТР]], [[Мөслим районы]], [[Мөслим (Мөслим районы)|Мөслим]]*) — мәдәният эшлеклесе, үзешчән җырчы, Татарстан АССР (*[[1971 ел|1971]]*) һәм РСФСР (*[[1975 ел|1975]]*) атказанган мәдәният хезмәткәре.

## Тәрҗемәи хәле

1939 елның 15 апрелендә Татарстан АССР Ворошилов районы (*[[1959 ел]]дан* Сарман районы) Өчиле Саклау авылында туган. Нәселендә муллалар булган. Әтисе күмәк хуҗалыкта беренче машина йөртүче була, үзе йөргән машинасы белән Бөек Ватан сугышына китә, Белоруссия фронтында һәлак була. Халидә Уразаева Ворошилов районы  (*[[1959 ел]]дан [[Сарман районы|Сарман]], [[1984 ел]]дан [[Тукай районы|Тукай]] районы*) Теләнче-Тамак урта мәктәбендә (*[[Илһам Шакиров]] укыган мәктәп*) укыган. 7 сыйныфны тәмамлагач, җыр яраткан, матур тавышлы Халидә Алабуга мәдәният-агарту укуханәсендә (*[[2013 ел]]дан  [[Алабуга мәдәният һәм сәнгать көллияте|көллият]]*) укыган. 1958 елда юллама белән Мөслим районына эшкә җибәрелә, район мәдәният йортында сәнгать җитәкчесе,  1968—1977 елларда мәдәният йорты директоры. Музыка мәктәбе директоры ТАССР атказанган мәдәният хезмәткәре Ария Степан кызы Овчинникова белән җырга оста мөслимлеләрдән йөз кешелек академик хор оештыра. Башлап җырлаучысы  Халидә Уразаева булган хор коллективы 1972 елда Казанда Муса Җәлил исемендәге Татар дәүләт опера һәм балет театры бинасында, Идел буе зонасында үзешчән сәнгать коллективлары арасында бәйгедә (*[[Самар]]*) җиңеп чыгучы буларак, 1973 елда Мәскәүдә Кремльдә Съездлар сараенда, 1977 елда Чехословакиянең 6 шәһәрендә чыгыш ясый. Сарман, Актаныш, БАССР Бакалы районнарында, Казан, Ленинград, Ырынбур, Сембер, Пермь, Курган, Төмән һ. б. шәһәрләрдә зур концертлар бирә. 1977 елнын 21 сентябреннән 1987 елнын 18 мартына кадәр — Мөслим районы мәдәният бүлеге мөдире, 1987 елдан пенсиягә чыкканчы Мөслим районы балалар китапханәсе мөдире.

40 елга якын мәдәният өлкәсендә эшләү дәверендә күп смотр-конкурсларда лауреат, дипломант исеменә лаек була. Бик матур җырлаганы өчен, халык аңа «Мөслим сандугачы» дип исем бирә. Шагыйрь Марсель Гыймазетдинов һәм үзешчән композитор Зиннур Мөхәммәтдинов «Мөслим сандугачы»на багышлап, «Халидә» дигән җыр яза.

## Бүләкләре, мактаулы исемнәре
* 1971 — Татарстан АССР атказанган мәдәният хезмәткәре 
* 1975 — РСФСР атказанган мәдәният хезмәткәре 
* 2004 — «Мәдәнияттәге казанышлары өчен» билгесе

## Гаиләсе
Ире — Федор Петр улы Спиридонов, 42 ел Мөслим районы кино челтәрендә эшләгән, «ССРБ  киночелтәре отличнигы». Улы Сирень, табиб, кызы Лилия, Менделеевск районы мәдәният бүлеге җитәкчесе, ТР атказанган мәдәният хезмәткәре.

## Искәрмәләр

## Әдәбият
#*[[Әхмәдулла Әхмәтгалиев|Ә. Ә. Әхмәтгалиев]]*. Мөслим төбәге. Тарихи сәхифәләр. Чаллы: «Яр Чаллы типографиясе» ДУП, 2003 ел, 74-75нче бит.
# Сарман районы энциклопедиясе (*төзүче [[Дамир Гарифуллин]]*). Яр Чаллы: «Идел-йорт», 2000 ел, 182нче бит.
# *[[Флүр Баһаутдинов|Ф. Н. Баһаутдинов]]*. Без Мөслим балалары. К.: «Идел-пресс», 2006 ел, 190-193нче бит. ISBN 5-85247-005-4
# Илһамлы Сарман. Антология (*төзүче-мөхәррире [[Дамир Гарифуллин]]*). Казан: «Яз», 2017 ел, 328нче бит. ISBN 978-5-95-00696-1-1

## Сылтамалар

*  Мөслим мәдәният йорты хоры. «Гөлҗамал». Башлап җырлый Халидә Уразаева (Спиридонова).   (*аудио, 3:00*) Мөҗәһит Әхмәтҗанов сайты

## Моны да карагыз

Төркем:Мәдәният эшлеклеләре
Төркем:Алабуга мәдәният укуханәсен тәмамлаучылар
Төркем:Татарстанның атказанган мәдәният хезмәткәрләре
Төркем:РСФСР атказанган мәдәният хезмәткәрләре